
Enghraifft o Arweinyddiaeth Gatalytig – Portffolio 1
Bydd y dadansoddiad beirniadol hwn yn trafod pwysigrwydd arweinyddiaeth gatalytig a bydd yn canolbwyntio ar bwysigrwydd sicrhau bod lleoliadau Blynyddoedd Cynnar yn gallu cynnig y gefnogaeth briodol i blant yn seiliedig ar ffactorau cymdeithasegol gwahanol. Yn dilyn hyn, ceir astudiaeth fanwl o’r modd mae penodi Comisiynwyr Plant yng Nghymru wedi effeithio ar fywydau plant a chynigir barn am y cynnydd a wnaed i gyrraedd yr hawliau sydd gan blant ar hyn o bryd. Yn olaf, bydd gwerthusiad beirniadol o un agwedd gymdeithasegol sy’n effeithio ar brofiadau bywyd plant a’r ymyriadau a’r gwasanaethau sydd ar gael i gefnogi hyn. 
Adran 1
Dywed Robbins (dim dyddiad) fod y term ‘arweinyddiaeth’ yn gysylltiedig yn aml â’r syniad y dylai unigolyn fod wedi’i eni â’r rhinweddau cywir i fod yn arweinydd. Fodd bynnag, mae unrhyw un yn gallu datblygu’r sgiliau sydd eu hangen i fod yn arweinydd. Yn ogystal, mae yna safbwynt bod arweinydd yn rôl benodol y penodir rhywun iddi. Mae McDowall Clark (2012) yn cefnogi’r syniad bod arweinyddiaeth yn aml yn cael ei phriodoli i fod mewn rôl awdurdodol. Dywed Robinson (2017) bod y syniad bod arweinyddiaeth yn ymwneud â “rheolaeth o’r brig i lawr” yn hen ffasiwn iawn. Ymhellach, dylai arweinyddiaeth ymwneud â galluogi a hwyluso newid o fewn lleoliadau a deall bod cydweithredu’n arwain at amgylchedd lle gall plant ffynnu (Robinson, 2017). Honna Nutbrown (2012) a ddyfynnir yn Murray a McDowall Clark (2013) y dylai pob ymarferydd anelu at fod yn arweinwyr a gallu dangos arweinyddiaeth addysgegol waeth beth yw statws neu lefel y cymhwyster.
Mewn lleoliadau Blynyddoedd Cynnar, mae ymarferwyr yn arwain yr arfer yn ddyddiol ond nid ydynt yn cydnabod eu bod mewn rôl arwain gan na ystyrir eu bod ar lefel rheoli. Felly, mae pwysigrwydd hyrwyddo arweinyddiaeth gatalytig fel cyfle i ysbrydoli newid yn hollbwysig o ran rhoi meddylfryd cadarnhaol i ymarferwyr a’u cael i sylweddoli nad yw arweinyddiaeth yn ddibynnol ar swydd (McDowall Clark, 2012). Cefnogir hyn gan Reed a Canning (2012) a ddyfynnir yn Siraj-Blatchford a Hallet (2014) sy’n nodi y gall unigolion sy’n arweinwyr catalytig greu newidiadau trwy weithredoedd parhaus, tra gall unigolion mewn rôl awdurdodol orfodi newid oherwydd eu statws. Mae McMahon a Dyer (2017) yn trafod ymchwil i Arweinyddiaeth Effeithiol yn y Sector Blynyddoedd Cynnar sy’n awgrymu bod gwelliant sylweddol yng nghanlyniadau plant pan maent mewn lleoliad sy’n hyrwyddo arweinyddiaeth gref. 
Dywed Toomer (2018) fod arweinydd catalytig yn rhywun sy’n gallu cyflymu penderfyniadau a gweithredoedd i gyrraedd y nod gofynnol. Mae’r term yn deillio o’r term gwyddonol “catalydd” sy’n achosi i adweithiau cemegol ddatblygu’n gynt. Disgrifir arweinyddiaeth gatalytig fel sgil sy’n caniatáu i ymarferwyr sylweddoli pwysigrwydd esblygu a gwella eu harfer yn hytrach na chanolbwyntio ar y nod terfynol (McDowall Clark a Murray, 2012). Felly, ni thybir bellach bod patrwm arweinyddiaeth yn ymwneud â bod mewn rôl ddominyddol, ond yn hytrach yn ymwneud â chynnydd ymarferwyr a’r dylanwadau cadarnhaol a gânt ar blant.  Gall cymryd rôl arweinydd catalytig arwain at welliannau mewn effeithlonrwydd a gall hyrwyddo cydweithredu o fewn lleoliad (Noramon, 2022). Mae McMahon a Dyer (2017) yn cefnogi hyn wrth iddynt nodi bod arweinydd catalytig yn galluogi newidiadau bach a graddol drwy broses gefnogol a heb wrthdaro.
Dywed Ankrum (2016) fod athrawon sy’n barod i fynd y tu hwnt i’r disgwyliadau sylfaenol yn dod yn gatalyddion dros newid a gwelliant mewn lleoliadau.  Noda Noramon (2022), er mwyn bod yn arweinydd catalytig, mae’r angerdd i wneud newidiadau i wella lleoliad yn arwyddocaol.  Mae adfyfyrio ar yr agweddau y mae angen eu newid a pham, wrth gyfathrebu’n agored ag eraill, yn nodwedd y mae nifer o arweinwyr yn meddu arni. Fodd bynnag, oherwydd y syniad o ‘syndrom y twyllwr’ (imposter syndrome), mae nifer o ymarferwyr nad ydynt mewn rôl o awdurdod yn teimlo’n aml na allant ystyried eu hunain yn arweinydd oherwydd teimladau o annigonolrwydd (McDowall Clark, 2012; The Kings Fund, 2019). Ymhellach, mae Cooper (2014) yn nodi, oherwydd bod arweinwyr yn y Blynyddoedd Cynnar yn cael eu tan-gysyniadu, fod ymarferwyr yn betrusgar o ran ystyried eu hunain yn arweinwyr. 
Dywed Cooperrider (2022) y gall unrhyw un fod yn arweinydd catalytig, ac nad oes angen i unigolyn fod mewn swydd o awdurdod i symbylu gwelliannau a newidiadau. Yn ogystal, mae barn arweinwyr catalytig yn gyfannol ei natur am eu bod yn cydnabod bod pob penderfyniad yn effeithio ar bawb. Mae sylweddoli bod newid yn rhywbeth cadarnhaol ac y dylid ei groesawu yn nodwedd gyffredin mewn arweinydd catalytig (Cooperrider, 2022). Mae Attaway (2021) yn gwneud y sylw bod disgwyl yn aml i arweinwyr fod yn brysur drwy’r amser. Fodd bynnag, nid yw hyn yn rhoi darlun cywir o rôl arweinydd oherwydd mae prysurdeb yn aml yn arwain at aneffeithiolrwydd.  Ymhellach, pan fydd arweinwyr yn cymryd arnynt ragor o waith, maent mewn perygl o orlwytho eu hunain ac yn y pen draw yn cyrraedd cyflwr o orflinder (Attaway, 2021). Felly, mae creu arweinwyr catalytig ymhlith yr holl staff mewn lleoliad yn cael effaith gadarnhaol gan fod y llwyth gwaith yn cael ei rannu’n fwy cyfartal ac yn haws ei reoli. 
Mae Toomer et al. (2018) yn disgrifio arweinyddiaeth gatalytig fel y gallu i wella gallu pobl eraill o fewn tîm yn anhunanol i gyflawni canlyniadau gwell. Yn ogystal, dylai arweinydd catalytig fod yn ddibynadwy a gonest gan fod ei rôl yn hanfodol i gyflawni’r deilliannau a ddymunir gan y tîm. Fodd bynnag, dywed Heffernan (2015) bod heriau i hyn gan fod unigolion yn aml yn ceisio perfformio’n well na’i gilydd. Ymhellach, anaml iawn y cyflawnir y deilliannau a fwriedir drwy atal cynhyrchiant pobl eraill er mwyn gwella eich hun. 
Mae Ang (2012) yn trafod ymchwil sy’n dangos, pan fydd gan leoliad Blynyddoedd Cynnar arweinyddiaeth a rheolaeth o ansawdd da, bod ansawdd y lleoliad yn gyffredinol yn gwella’n sylweddol. Mae hyn oherwydd bod ymarferwyr yn rhannu’r un weledigaeth ar gyfer y lleoliad ac yn ymdrechu i wella’n barhaus.  Noda Siraj-Blatchford a Manni (2008), a ddyfynnir yn Ang (2012) fod lleoliadau o ansawdd uchel yn sicrhau’r deilliannau gorau i blant. Felly, mae hyrwyddo arweinyddiaeth gatalytig o fewn lleoliadau ar gyfer pob ymarferydd o fudd i staff a phlant. 
Mae Lawler (2020) yn trafod adroddiad gan y Ganolfan Genedlaethol Ymchwil Gymdeithasol (NatCen) a ddarganfu fod lleoliadau Blynyddoedd Cynnar yn ei chael yn anodd cadw staff, oherwydd y cyflog isel. Mae hyn oherwydd rôl heriol ymarferydd Blynyddoedd Cynnar wrth i staff deimlo nad ydynt yn cael eu talu’n ddigonol. Gall hyn gyflwyno heriau wrth ymgymryd â rôl arweinydd catalytig gan nad yw llawer o ymarferwyr yn teimlo cymhelliad i roi mwy o ymdrech yn eu rôl gan nad ydynt yn cael eu gwobrwyo amdani. Yn ogystal, mae Early Years Careers (2016) yn nodi, wrth i ddisgwyliadau a chymwysterau ymarferwyr Blynyddoedd Cynnar godi, nid yw’r tâl yn adlewyrchu hyn. Felly, mae lefel uchel o drosiant staff sy’n gallu achosi anawsterau i leoliadau ac sy’n atal cysondeb i’r plant sy’n mynychu’r lleoliad. Er mwyn sicrhau bod pob ymarferydd Blynyddoedd Cynnar yn cael y cyfle gorau i fod yn arweinwyr catalytig, dylent gael eu hannog, eu cefnogi a derbyn cyflog teg. Mae Nicholson et al. (2018) yn cefnogi’r honiad bod ymarferwyr Blynyddoedd Cynnar yn aml yn teimlo nad ydynt yn cael eu gwerthfawrogi ddigon, a bod hyn yn gallu rhwystro eu cymhelliant i wneud cynnydd yn y sector Blynyddoedd Cynnar. 
Yn ôl Rodd (2013) a ddyfynnir yn Siraj-Blatchford a Hallet (2014), mae arweinyddiaeth yn y Blynyddoedd Cynnar wedi bod yn gysyniad o hierarchaeth lle mae disgwyl i unigolyn ag awdurdod arwain ar ei ben ei hun. Fel arfer byddai angen i’r unigolyn hwn ddangos rhinweddau arbennig a bod yn garismatig er mwyn cael ei ystyried yn arweinydd (Weber, 1968, a ddyfynnir yn Siraj-Blatchford a Hallet, 2014). Fodd bynnag, mae’r syniad o arweinyddiaeth yn y Blynyddoedd Cynnar yn canolbwyntio mwyfwy ar gydweithredu a chymhelliant (McDowall Clark a Murray, 2012; Rodd, 2013, a ddyfynnir yn Siraj-Blatchford a Hallet, 2014).  Dywed Hadfield, Jopling a Needham (2015) mai cyfyngedig yw’r ymchwil ar arweinyddiaeth mewn addysg gynnar. Ymhellach, mae’r diffyg ymchwil wedi atal hyfforddiant digonol ac mae wedi arwain at ddisgwyliadau isel gan ymarferwyr Blynyddoedd Cynnar. Canfu’r prosiect Darpariaeth Effeithiol o Addysg Cyn Ysgol (EPPE) fod cymwysterau a phrofiad ymarferwyr yn cyd-fynd â lleoliadau o ansawdd uchel. Felly, mae darparu hyfforddiant i ymarferwyr ddod yn arweinwyr catalytig yn cael effaith arwyddocaol ar leoliadau a phrofiadau’r plant (Hadfield, Jopling a Needham, 2015). Mae Garvey (2017) yn cefnogi’r honiad bod ymarferwyr Blynyddoedd Cynnar yn aml yn teimlo nad ydynt yn cael eu cefnogi fel arweinwyr. 
Anogir ymarferwyr i ymgymryd â datblygiad proffesiynol parhaus (DPP) i wella eu sgiliau ac i godi safonau lleoliadau Blynyddoedd Cynnar (Cyngor Gofal Cymru, 2016, Garvey, 2017). Fodd bynnag, mae yna rwystrau sy’n gallu atal ymarferwyr rhag elwa’n llawn o hyfforddiant a chefnogaeth ychwanegol. Dywed yr Adran Addysg (2018) ei bod yn ofynnol i leoliadau gefnogi ymarferwyr drwy gynnal hyfforddiant mewn meysydd penodol, megis cymorth cyntaf pediatrig ac iechyd a diogelwch. Fodd bynnag, oherwydd diffyg cyllid ac amser, mae’r cyfleoedd a gyflwynir i ymarferwyr gymryd rhan mewn hyfforddiant anhanfodol yn lleihau (Croner-i, 2020). Ymhellach, dywed Bush (2011) fod darparu cyfleoedd i bob ymarferydd gael eu cynnwys yn y broses o wneud penderfyniadau yn gallu bod yn heriol oherwydd diffyg amser. 
Mae Early Years Careers (2015) yn trafod arolygiaethau ac arfarniadau sy’n rhoi cyfle i ymarferwyr drafod sut maen nhw’n teimlo am eu perfformiad ac i nodi a chydnabod llwyddiannau a heriau. Mae arolygiaethau ac arfarniadau yn amser delfrydol i hyrwyddo arweinyddiaeth gatalytig, oherwydd gall ymarferwyr drafod eu safbwyntiau a’u syniadau’n agored a chanolbwyntio ar weithgareddau DPP i ychwanegu at eu set sgiliau (Early Years Careers, 2015). Yn ogystal, mae’n rhoi cyfle i’r rheolwyr wirio llesiant yr ymarferwyr, oherwydd dylai arweinwyr catalytig gefnogi eu tîm yn broffesiynol ac yn bersonol (Cyngor Dinas Bryste, dim dyddiad).
Canolbwyntia Toomer (2018) a Heffernan (2015) ar bwysigrwydd perthnasoedd wrth greu arweinwyr catalytig. Trwy greu perthynas a chwlwm cadarnhaol rhwng ymarferwyr, cyflawnir cyfalaf cymdeithasol, ac mae cynhyrchiant yn codi (Social Capital Research, 2022). Disgrifir cyfalaf cymdeithasol fel rhywbeth amlddimensiynol oherwydd nid yn unig y mae’n cynyddu cynhyrchiant, ond mae hefyd yn annog ymarferwyr i deimlo eu bod yn cael eu gwerthfawrogi o fewn y lleoliad (Social Capital Research, 2022).  Mae Heffernan (2015) yn cefnogi’r farn y bydd arweinwyr catalytig yn sicrhau bod pob person yn teimlo’u bod yn cael eu gwerthfawrogi i’r un graddau, waeth beth yw eu swydd.  Felly caiff ymarferwyr eu grymuso i nodi pa newidiadau y mae angen eu gwneud, gweithredu’r newidiadau hynny a’u cynnal (Siraj-Blatchford a Hallet, 2014).
Mae bod yn arweinydd catalytig o fewn lleoliad Blynyddoedd Cynnar nid yn unig o fudd i ymarferwyr a phlant, ond hefyd i deuluoedd y plant hynny. Mae Canolfan Plant a Theuluoedd Pen Green (2022) yn ymdrechu i gefnogi teuluoedd gyda llu o opsiynau. Darparant yr offeryn Asesu Cymorth Cynnar sy’n helpu i ddynodi ffyrdd o gefnogi teuluoedd a allai fod yn wynebu heriau. Mae gan arweinwyr catalytig yng Nghanolfan Pen Green yr adnoddau i ymyrryd yn ystod y cyfnodau cynnar os yw teuluoedd yn wynebu problemau ariannol, os oes ganddynt blentyn ag anghenion dysgu ychwanegol neu os ydynt wedi cael eu heffeithio gan gam-drin domestig. Yn ogystal, mae ymarferwyr sydd yn arweinwyr catalytig mewn sefyllfa i gyfeirio teuluoedd at grwpiau cymorth ac elusennau lleol a all ddarparu cymorth ychwanegol. Hefyd, mae Canolfan Genedlaethol Plant a Theuluoedd Ann Freud (2022) yn trafod pwysigrwydd ymarferwyr cynhwysol ac amrywiol. Mae hyn yn caniatáu i ymarferwyr gefnogi a deall plant a theuluoedd o wahanol gefndiroedd a sicrhau eu bod yn teimlo eu bod yn cael eu gwerthfawrogi i’r un graddau.  Mae Ferdman (2017) yn cefnogi hyn drwy ddweud bod arfer cynhwysol yn arwain at hyrwyddo hunanfynegiant a hunaniaeth, ffiniau addysgu a darparu amgylchedd dysgu diogel. 
Byddai bod yn arweinydd catalytig yn fuddiol ar gyfer hyn gan y gallai ymarferwyr weithio fel tîm i addysgu eu hunain a phlant eraill o fewn y lleoliad am ddiwylliannau, crefyddau a chefndiroedd gwahanol. Felly, byddent yn creu amgylchedd o feithrin i blant a’u teuluoedd. Mae’n rhaid i arweinwyr catalytig gael ymwybyddiaeth o anghydraddoldebau yn y gymuned a darparu cyfle i greu perthynas gadarnhaol â’r holl blant a’u teuluoedd yn ogystal â’u cyd-ymarferwyr (Mcdowall Clark, 2012; Canolfan Genedlaethol Plant a Theuluoedd Anna Freud, 2022). Cefnogir hyn gan Nicholson et al. (2018) sy’n nodi y dylai ymarferwyr fod â safbwynt epistemolegol i sicrhau eu bod yn deall cymhlethdod cefndiroedd teuluoedd. Bydd hyn yn eu galluogi i ddarparu’r gefnogaeth briodol a chynnig darpariaeth gynhwysol ac amrywiol.
I gloi, mae pwysigrwydd arweinyddiaeth gatalytig mewn lleoliadau Blynyddoedd Cynnar ar gynnydd wrth i dystiolaeth o’r manteision ddatblygu’n gyson. Trwy greu arweinwyr catalytig ymhlith yr holl ymarferwyr, byddant yn gallu gweithio gyda’i gilydd i rannu’r llwyth gwaith a dileu’r heriau a wynebir pan fo un arweinydd yn unig. Yn sgil natur heriol arfer Blynyddoedd Cynnar, mae ymarferwyr yn gallu gweithio gyda’i gilydd i sicrhau eu bod yn cynnig darpariaeth gefnogol a chynhwysol i blant ac ymarferwyr eraill. Mae hyn yn galluogi ymarferwyr i gefnogi plant a theuluoedd beth bynnag yw eu cefndir. 












Adran 2
Ar hyn o bryd, mae 196 o wledydd wedi cadarnhau Confensiwn y Cenhedloedd Unedig ar Hawliau'r Plentyn (CCUHP) (Achub y Plant, dim dyddiad). Fodd bynnag, mae’r hawliau sydd gan blant heddiw wedi deillio yn sgil digwyddiadau hanesyddol arwyddocaol. Dywed NSPCC Learning (2021) fod deddfwriaeth i amddiffyn plant wedi bod mewn grym ers y 1880au, ond mae nifer o ffactorau cyfraniadol, gan gynnwys rhai marwolaethau uchel eu proffil yn sgil cam-drin plant, wedi arwain at y system diogelu plant cyfredol a ddefnyddir heddiw. Dywed UNICEF (dim dyddiad) nad oedd hawliau plant yn cael eu hamddiffyn ar ddechrau’r ugeinfed ganrif. Yn aml roedd disgwyl i blant weithio ochr yn ochr ag oedolion mewn amodau peryglus ac aflan, heb unrhyw ystyriaeth am eu llesiant. Sefydlwyd Achub y Plant gan Eglantyne Jebb yn 1919 am ei bod yn credu bod hawliau plant yn cael eu torri ac roedd am wneud newid (Achub y Plant, 2022). Yn 1924 yn ystod confensiwn Cynghrair y Cenhedloedd yn Geneva, cyflwynodd Eglantyne Jebb Ddatganiad o Hawliau Plant i arweinwyr y byd. Arweiniodd hyn at weithredu’r Datganiad flwyddyn yn ddiweddarach, a ffurfiodd sylfaen CCUHP a roddwyd mewn grym yn 1989.
Crëwyd swydd y Comisiynydd Plant cyntaf yn dilyn Deddf Comisiynydd Plant Cymru 2001 (NSPCC Learning, 2021). Cymru oedd y wlad gyntaf yn y Deyrnas Unedig i greu’r swydd, gydag Iwerddon yn dilyn yn 2003, yr Alban yn 2004 a Lloegr yn 2005 (Comisiynydd Plant Cymru, 2008).  Yn ogystal, mae Cymru wedi gweithredu Mesur Hawliau Plant a Phobl Ifanc (Cymru) 2011 sydd wedi gwneud CCUHP yn gyfraith yng Nghymru (Llywodraeth Cymru, 2015). Cymru yw’r unig wlad yn y DU i weithredu’r gyfraith hon sy’n awgrymu bod yr Alban, Lloegr a Gogledd Iwerddon yn oedi cyn penderfynu ar yr un strategaeth. Rôl y Comisiynydd Plant yw hyrwyddo hawliau a llesiant plant a sicrhau bod plant yn cael eu diogelu (Deddf Comisiynydd Plant Cymru 2001). 

Penodwyd Peter Clarke yn Gomisiynydd Plant cyntaf Cymru yn 2001 yn dilyn cymorth o Sweden, gan eu bod nhw wedi penodi Ombwdsmon Plant yn 1981 (Comisiynydd Plant Cymru, 2008). Wrth i’r swyddi yng Nghymru gael eu datblygu,  cynhaliwyd ymweliadau â swyddfeydd y ddau Ombwdsmon yn Sweden a Norwy (Comisiynydd Plant Cymru, 2016). Yn sgil y ffaith nad oedd unrhyw ragflaenydd, treuliodd Peter Clarke flwyddyn yn adeiladu’r tîm o’i gwmpas. Yn ystod y cyfnod hwn, fe wnaeth gynnwys plant a phobl ifanc yn y broses o gyflogi aelodau staff, gan ei fod yn teimlo bod eu mewnbwn yn amhrisiadwy (Comisiynydd Plant Cymru, 2008). Yn unol â gofynion y rôl, roedd Peter Clarke yn gweithredu CCUHP drwy ystyried erthygl 12, sy’n canolbwyntio ar barchu safbwyntiau a barn y plentyn, drwy eu cynnwys wrth gyflogi staff ar gyfer ei dîm. Yn ogystal, cynhaliodd Peter Clarke gyfarfodydd rheolaidd gyda phlant yng Nghymru i ofyn iddynt pa broblemau y byddent yn hoffi iddo weithio arnynt (Newyddion y BBC, 2007). Mae’r adroddiadau blynyddol gan Gomisiynydd Plant Cymru yn ymhelaethu ar bwysigrwydd llais y plentyn a’r gwerth a roddai Peter Clarke ar hyn drwy gydol ei amser yn Gomisiynydd Plant (Comisiynydd Plant Cymru, 2016). Nodwyd bod  y grwpiau o blant y cysylltwyd â nhw o amrywiol oedran a chefndiroedd ac yn cynnwys grwpiau sydd yn aml ar y cyrion. Roedd hyn er mwyn sicrhau casgliad amrywiol o safbwyntiau a phryderon. Mae UNICEF (dim dyddiad a) yn sôn am Wobr Ysgolion sy'n Parchu Hawliau sydd hefyd yn cefnogi pwysigrwydd llais y plentyn a sicrhau bod ysgolion yn hyrwyddo hawliau plant. 
Yn sgil natur amrywiol hanes swyddi Peter Clarke, roedd ganddo sawl ffocws gwahanol i’r hyn roedd e eisiau ei gyflawni fel Comisiynydd Plant. Roedd pryderon Peter Clarke yn cynnwys plant y camfanteisiwyd arnynt yn rhywiol, iechyd meddwl plant a phobl ifanc a chludiant i’r ysgol (Philpot, 2007). Yn ogystal dechreuodd Peter Clarke yr hyn a fyddai’n broses hir i weithredu gwaharddiad ar smacio plant (Newyddion y BBC, 2006). Dywedodd Sally Holland, trydydd Comisiynydd Plant Cymru, na ddylai fod lle i gosbi plant yn gorfforol yn y gymdeithas heddiw a phasiwyd y gyfraith ym mis Ionawr 2022 (Newyddion y BBC, 2017; Morris, 2022). Roedd yr Alban wedi pasio’r un gyfraith ym mis Tachwedd 2022, gyda Gogledd Iwerddon a Lloegr yn dal i ganiatáu cosbi plant yn gorfforol. Fodd bynnag, maent wedi datgan bod gwahardd cosbi’n gorfforol yn rhywbeth maen nhw’n ei ystyried. Gan mai rôl Comisiynwyr Plant yw diogelu hawliau plant, dylai hyn fod o bwysigrwydd sylweddol. Gyda Peter Clarke wedi cychwyn yr ymgyrch hon yn ystod ei benodiad yn Gomisiynydd Plant, mae wedi cymryd cryn amser i basio’r gyfraith i ddiogelu plant.  Mae hyn yn rhywbeth y mae angen mynd i’r afael ag ef oherwydd mae blynyddoedd lawer wedi mynd heibio pan nad oedd plant yn cael eu hamddiffyn rhag cosb gorfforol, ac mae rhieni a gofalwyr wedi gallu defnyddio hyn fel amddiffyniad o ymosodiad cyfiawnadwy wrth ddefnyddio cosb yn erbyn eu plentyn (Morris, 2022). Yn ogystal, dechreuodd Tam Baillie, Comisiynydd Plant yr Alban ymgyrchu yn erbyn cosbi plant yn gorfforol yn 2017, gyda’r gyfraith yn cael ei phasio 3 blynedd yn ddiweddarach (Newyddion y BBC, 2017a; Newyddion y BBC, 2020). Yn yr achos hwn, gellid dadlau bod yr Alban gam ar y blaen o ran gweithredu polisïau a deddfwriaeth i gefnogi plant. 
Yn dilyn marwolaeth Peter Clarke yn 2007, cymerodd Keith Towler yr awenau fel Comisiynydd Plant Cymru (GIG Cymru, 2007). Roedd plant a phobl ifanc ar y panel cyfweld, fel o’r blaen, gan sicrhau bod llais y plentyn yn dal i fod yn ffactor arwyddocaol wrth gyflogi rhywun ar gyfer y swydd (Taylor, 2008). Keith Towler oedd cadeirydd grŵp monitro CCUHP ar gyfer Cymru, a chyfarwyddwr rhaglen Achub y Plant yng Nghymru. Roedd hyn yn cefnogi’i gais am y swydd gan fod y Comisiynydd Plant yn seiliedig ar hawliau plant fel y nodir yn CCUHP. Canolbwyntiodd Keith Towler yn helaeth ar dlodi plant yng Nghymru gan ei fod wedi gweithio ar y mater hwn yn ystod ei amser gydag Achub y Plant. Cydnabu fod tlodi yn dal i fod yn arwyddocaol o uchel yng Nghymru a honnodd ei bod yn annerbyniol bod 1 plentyn o bob 4 yn byw mewn tlodi (Raise your game, 2014). Mae Comisiynwyr Plant yn Lloegr, yr Alban a Gogledd Iwerddon hefyd wedi canolbwyntio’n barhaus ar dlodi plant. Fodd bynnag, mae’r cyfraddau yn uchel o hyd ac yn araf yn gostwng (Children in Scotland, 2019; FE News, 2021; NICCY, 2022). Roedd gan Peter Clarke nifer o faterion yr oedd eisiau canolbwyntio arnynt, tra bod gan Keith Towler ffocws mwy penodol ar dlodi plant a chyfiawnder ieuenctid (Taylor, 2008). Yn ogystal, roedd Keith Towler eisiau sicrhau bod plant o ardaloedd difreintiedig yn cael cyfleoedd i gymryd rhan mewn chwaraeon, gweithgareddau hamdden a gweithgareddau eraill nad oedd ar gael iddynt yn hawdd efallai oherwydd eu statws economaidd-gymdeithasol (Raise your game, 2014). Roedd Keith Towler eisiau siarad â phlant a phobl ifanc i ddarganfod pa faterion oedd yn bwysig iddynt ac i weld a oeddent yn teimlo bod eu hawliau’n cael eu bodloni (Wallace, 2008).
Daeth Sally Holland, sydd yn weithiwr cymdeithasol cofrestredig, yn drydydd Comisiynydd Plant Cymru. Canolbwyntiai ei gwaith hi ar iechyd meddwl plant a phobl ifanc, strategaethau i atal bwlio, a systemau cymorth i blant ag anghenion dysgu ychwanegol (Comisiynydd Plant Cymru, 2022). Yn ogystal, dechreuodd Sally Holland yr ymgyrch i wahardd cosbi plant yn gorfforol sydd, fel y nodwyd eisoes, wedi’i basio’n ddiweddar. Yn ystod blwyddyn olaf penodiad Sally Holland yn Gomisiynydd Plant, siaradwyd ag o leiaf 694 o blant mewn digwyddiadau a chyfarfodydd wyneb yn wyneb. Ar ben hynny, cwblhaodd 44,000 o blant yr arolwg ‘Coronafeirws a ni’ oedd â’r nod o gasglu safbwyntiau plant yn ystod y pandemig (Comisiynydd Plant Cymru, 2021). Nod yr arolwg oedd darganfod sut oedd plant yn teimlo am y pandemig a dechrau gweithio gyda nhw i gefnogi eu llesiant (Llywodraeth Cymru, 2020; Comisiynydd Plant Cymru, 2021). Fodd bynnag, mae tua 600,000 o blant yn byw yng Nghymru felly mae’r niferoedd sy’n cael eu cyrraedd gan y Comisiynydd Plant yn arwyddocaol o isel (Achub y Plant, 2012). Yn aml mae grwpiau lleiafrifol yn cael eu diystyru gan fod y ddemograffeg yn bennaf yn blant Prydeinig, gwyn. Gellid dadlau bod lle i wella o hyd wrth wrando ar lais y plentyn oherwydd gellid bod yn fwy cynhwysol o ran grwpiau wedi’u hymyleiddio (Comisiynydd Plant Cymru, 2021).
Roedd Sally Holland hefyd eisiau parhau â gwaith ei rhagflaenydd Keith Towler, a fu’n gweithio i geisio leihau tlodi plant yng Nghymru. Fodd bynnag, prin fod y gyfradd tlodi wedi gostwng o fewn yr amser y mae Comisiynwyr Plant wedi’u penodi, sy’n awgrymu nad oes digon yn cael ei wneud i atal plant rhag byw mewn tlodi (Llywodraeth Cymru, 2013). Cydnabu Sally Holland fod gwasanaethau cymorth ar gyfer iechyd meddwl plant yn ddiffygiol ac ymgyrchodd i sefydlu hybiau ac adnoddau cymorth i blant a oedd ar restrau aros hir (Iechyd Meddwl Cymru, 2021). Roedd hi eisiau amrywio’r opsiynau oedd ar gael i blant a’u gwneud yn fwy hygyrch yn seiliedig ar eu hanghenion unigol. Dengys adolygiad canol tymor o CCUHP gan Gomisiynwyr Plant y Deyrnas Unedig fod y 4 gwlad yn anelu at leihau tlodi plant a gwella cymorth iechyd meddwl i blant a phobl ifanc (Comisiynydd Plant, 2019). Fodd bynnag, mae Comisiynwyr Plant wedi’u penodi ers blynyddoedd lawer ac nid oes newidiadau arwyddocaol wedi bod i’r plant hynny. Mae newidiadau i ddeddfwriaeth a datblygiad mewn ymchwil wedi’u gweithredu i gefnogi plant i gael y rhagolygon gorau mewn bywyd.  Gellid dadlau y dylid gwneud rhagor i weld mwy o welliant i blant sy’n byw mewn amgylchiadau heriol. 
I gloi, mae hawliau plant wedi dod yn hollbwysig i sicrhau y gofalir am eu llesiant ym mhob agwedd ar eu bywyd. Bu newidiadau arwyddocaol drwy gydol y ganrif ddiwethaf sydd wedi helpu i amddiffyn a diogelu plant, megis newidiadau i ddeddfwriaeth a’r cwricwlwm. Mae penodi Comisiynydd Plant wedi cynorthwyo i hyrwyddo hawliau plant a sicrhau bod plant yn ymwybodol ohonynt a bod ystyriaeth yn cael ei roi i’w meddyliau a’u teimladau. Fodd bynnag, mae cryn dipyn o waith i’w wneud o hyd i wella bywydau nifer o blant yng Nghymru ac ar draws y DU. 

















Adran 3
Mae llawer o ffactorau cymdeithasegol sy’n gallu cyflwyno heriau i blant a’u profiadau bywyd. Amrywia’r rhain o ffactorau amgylcheddol, megis byw mewn tlodi neu mewn amgylchedd anniogel, i broblemau iechyd neu anghenion dysgu ychwanegol (Ymgynghoriad Iechyd Meddwl y Ganolfan Plentyndod Cynnar, dim dyddiad).  Yr agwedd y canolbwyntir arni ar gyfer y gwerthusiad beirniadol hwn fydd tlodi. Dywed UNICEF (dim dyddiad b) bod tua 1 biliwn o blant sydd yn amlddimensiynol dlawd, ac amcangyfrifir bod 356 miliwn o blant yn byw mewn tlodi eithafol ledled y byd. Ymhellach, yn sgil pandemig covid-19, mae 100 miliwn yn ychwanegol o blant wedi syrthio i dlodi. Yn ôl Sefydliad Bevan (2022) mae’r ganran o blant sy’n byw mewn tlodi yng Nghymru ar hyn o bryd yn 28%. Mae hyn yn ostyngiad bach o’r blynyddoedd blaenorol pan oedd y ganran yn sefydlog ar 29%. Fodd bynnag, dywed Sefydliad Joseph Rowntree (2020) fod y gyfradd hon yn gostwng.
Mae Wagmiller ac Adelman (2009) a ddyfynnir yn Maholmes (2014) yn nodi bod plant sy’n wynebu tlodi yn gyson yn fwy tebygol o wynebu caledi economaidd yn ddiweddarach mewn bywyd. Mae hyn yn cynnwys cyrhaeddiad addysgol is, problemau iechyd ac incwm isel, ac maent yn fwy tebygol o gymryd rhan mewn ymddygiad gwrthgymdeithasol (Redd et al. 2011; Conger, Conger a Matthews, 1999, dyfynnir yn Maholmes, 2014). Yn ogystal mae Chaudry a Wimer (2016) yn trafod y goblygiadau mae tlodi’n ei gael ar lesiant plentyn. O ganlyniad, nid dangosydd yn unig yw tlodi am ei fod yn cyflwyno deilliannau niweidiol hirdymor i blant (Chaudry a Wimer, 2016). Noda Erthyglau 24 a 27 Confensiwn y Cenhedloedd Unedig ar Hawliau’r Plentyn (UNICEF, dim dyddiad c) bod gan bob plentyn hawl i fwyd maethlon, dŵr glân a hawl i safon byw digonol. Fodd bynnag, nid yw’r anghenion hyn yn cael eu diwallu yn achos nifer sylweddol o blant am eu bod yn byw mewn tlodi. 
Mae Hanson et al. (2013) yn trafod astudiaeth a ganfu fod cyfradd twf yr ymennydd mewn plant o gefndiroedd economaidd-gymdeithasol isel yn arafach nag mewn plant o ardaloedd mwy cyfoethog. Roedd cysylltiad uniongyrchol rhwng hyn a phroblemau ymddygiad aflonyddgar mewn babandod a phlentyndod cynnar. Mae Cyngor Dosbarth Three Rivers (dim dyddiad) yn nodi y gall tlodi arwain at Brofiadau Niweidiol yn ystod Plentyndod (ACEs) sy’n gallu arwain at effaith niweidiol ar blant drwy gydol eu bywydau. Mae Morris et al. (2018) yn trafod y cysylltiad rhwng tlodi a cham-drin ac esgeuluso plant. Yn dilyn astudiaeth ar anghydraddoldebau o ran llesiant plant, canfu tystiolaeth fod plant sy’n byw mewn ardaloedd difreintiedig yn aml yn dioddef camdriniaeth neu esgeulustod hefyd. Cefnogir hyn gan y Gymdeithas Genedlaethol er Atal Creulondeb i Blant (NSPCC) sy’n nodi, o blith y deilliannau negyddol niferus sy’n effeithio ar blant, fod cam-drin ac esgeuluso yn cael ei gysylltu’n gyffredin â theuluoedd mewn tlodi (NSPCC, 2015). Fodd bynnag, dywedir yn aml nad yw rhieni’n gallu darparu bwyd iach neu ddŵr glân, neu efallai eu bod o allu addysgol isel a allai ddylanwadu ar eu galluoedd fel rhieni. O ganlyniad, canfu’r astudiaeth fod tlodi ac iechyd corfforol gwael, problemau iechyd meddwl a lefel addysg isel yn gyd-gysylltiedig, ac mae pob un o’r ffactorau hynny’n effeithio’n uniongyrchol ar blant. Yn ôl Morris et al. (2018) dylid cael dull mwy cyfannol o gefnogi plant a theuluoedd mewn tlodi oherwydd mae’r effaith niweidiol a gaiff ar blant yn debygol o effeithio arnynt pan fyddant yn oedolion.
Dywed Cronin, Argent a Collett (2017) bod cysylltiad rhwng tlodi ac anghydraddoldebau cymdeithasol. Cefnogir hyn gan Murali ac Oyebode (2018) sy’n dweud y gall anghydraddoldeb cymdeithasol oherwydd tlodi gael effaith uniongyrchol ac anuniongyrchol ar lesiant rhywun. Yn ogystal, noda Wilkinson (1997, a ddyfynnir yn Murali ac Oyebode, 2018) fod cysylltiad rhwng anghydraddoldeb mewn incwm a’r gyfradd marwolaethau wrth i’r straen o fyw mewn tlodi arwain at ddirywiad mewn iechyd yn ystod plentyndod ac fel oedolion.  Felly, mae plant sy’n byw mewn tlodi yn wynebu nifer o risgiau sy’n gallu cael effaith negyddol drwy gydol eu bywydau. 
Noda Canolfan Polisi Cyhoeddus Cymru (dim dyddiad) fod Llywodraeth Cymru wedi ymrwymo i wella tlodi yng Nghymru drwy greu amrywiol gynlluniau, megis Strategaeth Tlodi Plant Cymru. Gwnaeth Mesur Plant a Theuluoedd (Cymru) 2010 hi’n ddyletswydd ar Weinidogion Cymru i ddatblygu’r strategaeth hon gyda’r bwriad o wella bywydau plant sy’n byw ar aelwydydd incwm isel (Llywodraeth Cymru, 2015a). Nod Strategaeth Tlodi Plant Cymru oedd dileu tlodi plant yng Nghymru erbyn 2020. Fodd bynnag, fel y nodwyd yn flaenorol, ni welwyd gostyngiad arwyddocaol yn y ganran o blant sy’n byw mewn tlodi, sydd yn profi nad yw’r strategaeth yn effeithiol. Ymatebodd yr NSPCC (2015) i’r strategaeth ddiwygiedig gan nodi bod y gobeithion o leihau tlodi plant yn sylweddol yng Nghymru yn afrealistig am fod gan Cymru y lefelau uchaf o dlodi plant yn y Deyrnas Unedig, a byddai angen i’r lefelau hyn ostwng 4 gwaith yn gynt nag yn y blynyddoedd blaenorol. 
Mae rhieni a gofalwyr plant yng Nghymru sy’n byw mewn tlodi yn cael cyfle i hawlio prydau ysgol am ddim a grant datblygu disgyblion, sy’n helpu i dalu am wisg ysgol neu dechnoleg (Llywodraeth Cymru, dim dyddiad; Sefydliad Bevan, 2018). Dywed yr Adran Addysg (2018) fod teuluoedd sy’n derbyn Credyd Cynhwysol neu fudd-dâl arall sy’n seiliedig ar incwm, yn gymwys i gael prydau ysgol am ddim.  Fodd bynnag, mae Cymdeithas y Plant (dim dyddiad) yn cydnabod annhegwch y system hon gan fod miloedd o blant yn byw mewn tlodi nad yw eu teuluoedd yn gymwys i dderbyn y budd-daliadau hyn. O ganlyniad, nid ydynt yn cael prydau ysgol am ddim a chanfu arolwg bod cynifer â 44% o blant yn newynog yn ystod y diwrnod ysgol am eu bod yn cyrraedd heb ginio nac unrhyw ffordd o dalu am ginio.  Ymhellach, mae’r grant datblygu disgyblion ar gael yn unig i deuluoedd sy’n derbyn un o’r buddiannau a nodwyd uchod, sy’n golygu bod miloedd o blant sy’n byw mewn tlodi ddim yn elwa o’r cynlluniau ychwanegol hyn (Llywodraeth Cymru, dim dyddiad).
Mae Llywodraeth Cymru (2019) yn darparu rhaglen am ddim o’r enw Dechrau’n Deg sydd wedi’i thargedu at blant ifanc 2 i 3 oed sy’n byw yn ardaloedd mwyaf difreintiedig Cymru. Mae Dechrau’n Deg yn gweithio’n agos gydag ymwelwyr iechyd i sicrhau bod plant a theuluoedd yn derbyn cymorth ac yn darparu ymyriadau pan fo angen. Mae ffocws ar gynorthwyo datblygiad cymdeithasol, emosiynol a gwybyddol plant drwy sesiynau chwarae gyda a heb eu rhieni neu’u gofalwyr. Yn ogystal, nod Dechrau’n Deg yw cefnogi teulu’r plentyn wrth iddynt gydnabod bod edrych ar ôl plant ifanc yn gallu bod yn heriol (Cyngor Castell-nedd Port Talbot, dim dyddiad). Maent yn cynnig rhaglenni i helpu cefnogi rhieni mewn amrywiol agweddau megis dysgu mynd i’r toiled a hyrwyddo rhianta cadarnhaol. 
Fodd bynnag, gellir dadlau, er bod y rhaglen hon yn fuddiol i deuluoedd, ei bod ar gyfer ystod oedran bach yn unig. Gallai hyn ddynodi na fydd y diffyg gofal a chymorth estynedig yn cael effaith ddigonol ar y plentyn. Cynhaliodd Knibbs et al. (2013) y Gwerthusiad Cenedlaethol o Dechrau’n Deg a ganfu fod mwy yn ymgysylltu â gwasanaethau cymorth teuluol oherwydd bod y rhaglen yn codi ymwybyddiaeth o’r rhain. Fodd bynnag, nid oedd gwahaniaeth arwyddocaol yn sgiliau cymdeithasol ac emosiynol y plant, na gwelliant o ran lleferydd ac iaith o’i gymharu ag ardaloedd lle nad oedd Dechrau’n Deg yn rhedeg. Mae hyn yn cefnogi’r ddamcaniaeth, er bod Dechrau’n Deg yn gynllun gwerthfawr, nad yw’r cyfnod byr y mae’n cael ei weithredu’n cyflwyno buddion sylweddol i blant. 
Ymhellach, mae Dechrau’n Deg dim ond ar gael mewn mannau penodol sy’n arwain at allgáu nifer o deuluoedd sy’n byw mewn tlodi rhag derbyn y cymorth (Newyddion y BBC, 2018). Canfuwyd bod y rhaglenni allgymorth oedd wedi’u hanelu at deuluoedd y tu allan i ardaloedd Dechrau’n Deg yn gyfyngedig. Honnodd llefarydd ar ran Llywodraeth Cymru mai eu blaenoriaeth yw rhoi’r dechrau gorau mewn bywyd i blant, fod bynnag oherwydd yr ardaloedd daearyddol cyfyngedig, mae nifer o blant a’u teuluoedd yn colli allan (Newyddion y BBC, 2018). 
Eglura Featherstone, Morris a White (2014) fod ymyrraeth gynnar yn hollbwysig i sicrhau bod plant sy’n byw mewn tlodi yn derbyn cymorth a bod eu hanghenion yn cael eu diwallu. Mae natur fregus plant yn mynd yn fwy pan maent yn byw mewn tlodi a dylid cael dull ymarferol o gynnig cymorth sylweddol i’r plant hynny a’u teuluoedd. Dyma fyddai’n rhoi’r rhagolwg gorau i blant ar gyfer eu dyfodol wrth iddynt wynebu heriau parhaus drwy gydol eu bywyd. Fel y nodwyd yn erthygl 3 y CCUHP, rhaid i fuddiannau gorau’r plentyn fod yn brif flaenoriaeth ym mhob agwedd ar fywyd (UNICEF, dim dyddiad c). 
I gloi, mae tlodi yng Nghymru yn fater parhaus sy’n effeithio ar ganran fawr o’r boblogaeth. Fodd bynnag, mae ymyriadau ar waith sy’n anelu at gefnogi plant a’u teuluoedd sy’n byw mewn tlodi i sicrhau nad yw hyn yn cael effaith niweidiol yn ddiweddarach mewn bywyd. Gall yr ymyriadau a gynigir gael effaith arwyddocaol ar y deilliannau i blant. Fodd bynnag, yn sgil materion megis safle daearyddol neu fudd-daliadau mae teuluoedd yn eu cael, mae nifer o blant yn parhau i fod heb eu cynnwys yn yr ymyriadau hyn a gallent fod yn wynebu profiadau niweidiol yn ystod plentyndod o ganlyniad i hynny. Er bod Llywodraeth Cymru’n ceisio dileu tlodi, mae’r rhwystrau yn sylweddol ac yn cyflwyno heriau parhaus. 

